b'\n_START_ARTICLE_\nIvo Frank\n_START_SECTION_\nPodrijetlo i \xc5\xa1kolovanje\n_START_PARAGRAPH_\nDr. Ivo Frank je ro\xc4\x91en u Zagrebu 17. prosinca 1877. Odrastao je s petero bra\xc4\x87e u uglednoj hrvatsko-\xc5\xbeidovskoj obitelji Josipa Franka i Olge Roj\xc4\x8devi\xc4\x87-Frank. Frank je 1895. zavr\xc5\xa1io Klasi\xc4\x8dnu gimnaziju u Zagrebu , a 1905. doktorirao je pravo na Pravnom fakultetu u Zagrebu. Brat Vladimira Franka.\n_START_SECTION_\nU Austro-Ugarskoj monarhiji\n_START_PARAGRAPH_\nPravo vo\xc4\x91enja odvjetni\xc4\x8dkog ureda stekao je 1908. godine. Govorio je odli\xc4\x8dno njema\xc4\x8dki, engleski, francuski i talijanski jezik, dok ma\xc4\x91arski nikada nije u potpunosti savladao unato\xc4\x8d vi\xc5\xa1egodi\xc5\xa1njem \xc5\xbeivotu u Budimpe\xc5\xa1ti._NEWLINE_Politi\xc4\x8dku inicijaciju imao je u listopadu 1895. godine tijekom dolaska kralja Franje Josipa I. u Zagreb, kada je sa skupinom srednjo\xc5\xa1kolaca i studenata Sveu\xc4\x8dili\xc5\xa1ta u Zagrebu sudjelovao u skidanju ma\xc4\x91arskog stijega s prigodnog slavoluka na Glavnom kolodvoru. Uslijedila je rasprava na Kraljevskom sudbenom stolu protiv svih sudionika prosvjeda. Zajedno s bratom Vladimirom bio je osu\xc4\x91en na \xc4\x8detiri mjeseca zatvora. Za vrijeme boravka kralja Franje Josipa I. u Zagrebu, Frank je tako\xc4\x91er prosvjedovao ispred Srpske crkvene op\xc4\x87ine i pravoslavne crkve. Povod za prosvjede bilo je vje\xc5\xa1anje srpskog barjaka na zgradi Pravoslavne crkve, \xc5\xa1to je u dijelu prava\xc5\xa1ke mlade\xc5\xbei shva\xc4\x87eno kao otvorena provokacija koja je potvr\xc4\x91ivala \xc4\x8dvrstu vezu izme\xc4\x91u re\xc5\xbeima bana Khuen-H\xc3\xa9derv\xc3\xa1rya i srpske politike u banskoj Hrvatskoj. Sljede\xc4\x87u javnu akciju izveo je dvije godine kasnije, 1897. Povod je bila javna kleveta Vjekoslava Flei\xc5\xa1era, urednika suparni\xc4\x8dkog dnevnika Hrvatska domovina, koji je nazvao Franka \xe2\x80\x9crogonjom\xe2\x80\x9d. Na to je Frank, tada student prava, na ulici pljusnuo Flei\xc5\xa1era. U protusrpskim prosvjedima puno \xc5\xa1irih razmjera sudjelovao je i u rujnu 1902. godine. Tada je Stjepan Radi\xc4\x87 prozvao Franka da je \xe2\x80\x9cskupljao \xc4\x8dete rulje, postavljao im predvodnike, davao naloge i primao izvje\xc5\xa1\xc4\x87a o razbijanju i plja\xc4\x8dki srpskih du\xc4\x87ana i stanova\xe2\x80\x9d. Frank je bio oslobo\xc4\x91en krivnje, za razliku od 72 drugih osoba, uklju\xc4\x8duju\xc4\x87i Radi\xc4\x87a, koje su bile osu\xc4\x91ene tijekom rujanskih doga\xc4\x91aja._NEWLINE_Frank je bio prozvan zbog sudjelovanja u jo\xc5\xa1 jednim protusrpskim ispadima. Rije\xc4\x8d je o doga\xc4\x91ajima koji su bili posljedica sarajevskog atentata, kad je ubojstvo prijestolonasljednika-nadvojvode Franje Ferdinanda i njegove supruge Sofije izazvalo nemire usmjerene protiv Srba u raznim mjestima banske Hrvatske te Bosne i Hercegovine. Frank je apostrofiran kao glavni za\xc4\x8detnik zagreba\xc4\x8dkih prosvjeda. Tu je ocjenu prihvatio, tuma\xc4\x8de\xc4\x87i da je to bila \xe2\x80\x9cpatriotska du\xc5\xbenost\xe2\x80\x9d, ali nije prihvatio ocjenu da je bio intelektualni za\xc4\x8detnik srpanjskih izgreda. Ogradio se od paljenja i plja\xc4\x8dkanja trgovina u vlasni\xc5\xa1tvu Srba uz obrazlo\xc5\xbeenje da su doga\xc4\x91aji bili pod nadzorom dok ih je vodila Stranka prava, a kad se uklju\xc4\x8dila policija onda je do izra\xc5\xbeaja do\xc5\xa1la \xe2\x80\x9cbijesna svjetina\xe2\x80\x9d, \xc5\xa1to je bio povod za uvo\xc4\x91enje prijekog suda u Zagrebu._NEWLINE_Osim sudjelovanja u prosvjedima, Frank se po\xc4\x8deo baviti i drugim uobi\xc4\x8dajnim oblicima politi\xc4\x8dkih djelatnosti. Sve se redovitije nalazio uz oca koji je vrlo \xc4\x8desto odr\xc5\xbeavao javne skupove radi promicanja strana\xc4\x8dkih interesa. Tako je Frank zajedno sa ocem nastupao na pu\xc4\x8dkim skup\xc5\xa1tinama tijekom nemira iz 1903. godine, kojima je uskoro zaklju\xc4\x8deno razdoblje krute Khuen-H\xc3\xa9derv\xc3\xa1ryjeve vladavine u banskoj Hrvatskoj._NEWLINE_Frank je dva puta uzastopce biran za saborskog zastupnika. Prvi put se neuspje\xc5\xa1no kandidirao 1906. u sisa\xc4\x8dkom kotaru. U Hrvatski sabor je u\xc5\xa1ao prvi put 1911. godine i to izborom u kotaru Vojni Kri\xc5\xbe. Izbor je potvrdio i na sljede\xc4\x87im izborima dvije godine kasnije. Prije njega je u tom kotaru od 1887. do smrti bio uzastopce biran njegov otac. Tijekom saborskog razdoblja 1913. \xe2\x80\x93 1918. bio je vrlo aktivan zastupnik. Uz to je bio jedan od vode\xc4\x87ih ljudi prava\xc5\xa1ke stranke koja se nakratko ujedinila 1911., da bi dvije godine kasnije ponovno do\xc5\xa1lo do podjele na \xe2\x80\x9cfrankovce\xe2\x80\x9d i \xe2\x80\x9cmilinovce\xe2\x80\x9d. Prevladavalo je mi\xc5\xa1ljenje da je u tom razdoblju Frank zajedno s Aleksanderom Horvatom bio \xc4\x8delna osoba Hrvatske stranke prava, kako se u tom razdoblju slu\xc5\xbebeno nazivala \xe2\x80\x9cfrankova\xc4\x8dka\xe2\x80\x9d skupina._NEWLINE_Neposredno nakon po\xc4\x8detka Prvoga svjetskog rata Frank je u kolovozu 1914. unova\xc4\x8den. Slu\xc5\xbeio je vojsku u \xc4\x8dinu poru\xc4\x8dnika topni\xc5\xa1tva, a sudjelovao je i u borbama na galicijskom boji\xc5\xa1tu protiv ruske vojske u sastavu druge bitnice "6. poljsko-topni\xc4\x8dke pukovnije". Nakon obnove parlamentarnog \xc5\xbeivota u Austro-Ugarskoj Monarhiji ponovno se vratio u saborske klupe, gdje je ustrajno branio na\xc4\x8dela HSP-a prigodom rasprava o hrvatsko-ugarskoj nagodbi, tuma\xc4\x8denja hrvatskih interesa u Monarhiji i komunalnim problemima njegova izbornog kotara. Ipak, u sredi\xc5\xa1tu njegovih saborskih istupa bilo je suzbijanje bilo kakvog vezivanja hrvatske sa srbijanskom politikom, a osobito je pobijao ideju ru\xc5\xa1enja Habsbur\xc5\xa1ke Monarhije, prema njemu jedinog jamstva da Hrvati \xe2\x80\x9cne postanu \xc5\xbertvom nezasitnih talijanskih aspiracija, te da se hrvatski narod ne bi utopio u moru velikog srpstva, koje je jednako jugoslavenstvu\xe2\x80\x9d. Ivo Frank je dr\xc5\xbeao da srpski politi\xc4\x8dari iz redova Srpske samostalne stranke i \xc4\x8dlanice Hrvatskosrpske koalicije, koja je imala saborsku ve\xc4\x87inu, bez ograda prate zov Beograda. Prema Franku srbijanska politika je \xe2\x80\x9cuzela cilj da anektira hrvatske zemlje\xe2\x80\x9d tako da za \xe2\x80\x9chrvatski narod ne mo\xc5\xbee ni\xc5\xa1ta dobra iza\xc4\x87i iz suradnje s takvim saveznikom". Jo\xc5\xa1 za vrijeme rata polovicom 1918. godine, zbog veza frankova\xc4\x8dkih prvaka s visokim krugovima izvan banske Hrvatske, do\xc5\xa1lo je do optu\xc5\xbebi iz redova Hrvatsko-srpske koalicije da se Frank zajedno s Aleksandrom Horvatom zalagao za ukidanje ustavnog stanja i uvo\xc4\x91enje vojnog komesarijata._NEWLINE_Frank je bio dijelom Belvedere kruga. Rije\xc4\x8d je o skupini politi\xc4\x8dara raznih nacionalnih pripadnosti koja se okupljala oko prestolonasljednika Franje Ferdinanda radi izrade planova vezanih uz njegovo preuzimanja trona. Frank je nakon ubojstva Franje Ferdinanda nastavio tra\xc5\xbeiti rje\xc5\xa1enja hrvatskog pitanja pod habsbur\xc5\xa1kom dinastijom. Tijekom rata \xc4\x8desto je putovao u Budimpe\xc5\xa1tu i Be\xc4\x8d, poku\xc5\xa1avaju\xc4\x87i u pregovorima s ma\xc4\x91arskim i austrijskim politi\xc4\x8darima posti\xc4\x87i povoljniji polo\xc5\xbeaj za Hrvate u sklopu Monarhije. Zajedno sa strana\xc4\x8dkim predsjednikom dr. Aleksandrom Horvatom bio je na prolje\xc4\x87e 1918. godine u audijenciji kod kralja Karla I. Austrijskog. Usporedno s neuspje\xc5\xa1nim poku\xc5\xa1ajima pronalaska povoljnijih rje\xc5\xa1enja za hrvatski polo\xc5\xbeaj uz pristanak dvora i austrijskih dr\xc5\xbeavnika, Frank je nastojao dr\xc5\xbeati otvorenim vrata i za dogovore s ugarskim dr\xc5\xbeavnicima.\n_START_SECTION_\nU Kraljevini SHS i izgnanstvu\n_START_PARAGRAPH_\nU Kraljevina SHS Frank je bio proganjan zbog svojih politi\xc4\x8dkih svjetonazora. 1918. godine Frank je bio uhi\xc4\x87en i to unato\xc4\x8d tome \xc5\xa1to je bio saborski zastupnik. Vlasti Kraljevine SHS nisu se prigodom progona protivnika osvrtale na zastupni\xc4\x8dki imunitet. Prema izvje\xc5\xa1\xc4\x87ima Narodnog vije\xc4\x87a SHS, bio je optu\xc5\xbeen da je "predvodio pijane vojnike zajedno sa Zvonimirom Vukeli\xc4\x87em. U zatvoru je Franka posjetio katoli\xc4\x8dki prezbiter Juraj Tomac. Istraga me\xc4\x91utim nije potvrdila tu optu\xc5\xbebu tako da je Frank za Bo\xc5\xbei\xc4\x87 1918. pu\xc5\xa1ten na slobodu. Krajem sije\xc4\x8dnja 1919. u Be\xc4\x8du je iznijeta ideja o stvaranju jedne skupine koja bi se zalagala za obnovu Habsbur\xc5\xa1ke Monarhije, te da bi hrvatsku stranu predvodio Frank, \xc5\xa1to je ujedno zna\xc4\x8dilo i njegov odlazak iz Hrvatske u inozemstvo. U svibnju iste godine Frank je pre\xc5\xa1ao granicu neznaju\xc4\x87i da se vi\xc5\xa1e nikada ne\xc4\x87e vratiti u domovinu. Frank je do\xc5\xa1ao u Graz, pre\xc5\xa1av\xc5\xa1i granicu pje\xc5\xa1ice kod Spielfielda u austrijskoj saveznoj pokrajini \xc5\xa0tajerskoj, na poziv ve\xc4\x87 ustrojenoga "Hrvatskog komiteta" u Austriji. Prema zapisima Frankove supruge Aglaje kona\xc4\x8dni cilj komiteta je bio stvaranje samostalne Hrvatske, samostalne Crne Gore i priklju\xc4\x8denje Vojvodine Ma\xc4\x91arskoj. Frank je sa suradnicima, uz suglasnost Generalnog konzulata Crne Gore u Rimu, sudjelovao u organizaciji crnogorskoga emigrantskog tiska u Italiji kao \xc5\xa1to su bile novine "L\xe2\x80\x99Eco del Montenegro" i "Il Montenegro". U me\xc4\x91uvremenu su se vlasti u Kraljevini SHS pobrinule da, prema spisu Kraljevinskog stola sedmorice od 21. svibnja 1920. godine, se Franku \xe2\x80\x9cutrne pravo odvjetovanja\xe2\x80\x9d. Prije toga mu je akademski Senat u srpnju 1920. godine oduzeo doktorat prava. U Austriji, Frank je otpo\xc4\x8detka je sudjelovao u radu "Hrvatskog komiteta" kao njegov predsjednik. Frank je u po\xc4\x8detku ra\xc4\x8dunao na talijansku potporu u borbi - otporu protiv Srba. Italija je otvoreno nastupila prema "Hrvatskom komitetu", ali se nije upu\xc5\xa1tala u davanje ve\xc4\x87e pomo\xc4\x87i. Nakon propasti dogovora s Talijanima, Frank se trajno vratio u Budimpe\xc5\xa1tu. Neuspjesi su izazvali sukobe u "Hrvatskom komitetu", koji su zavr\xc5\xa1ili i njegovim slomom. Razmjena kritika o na\xc4\x8dinu vo\xc4\x91enja taktike potpuno je posva\xc4\x91ala vode\xc4\x87e osobe. Frank je u\xc5\xa1ao u spor sa Stjepanom Dui\xc4\x87em koji je zavr\xc5\xa1io i oru\xc5\xbeanim sukobom. Tom je prilikom Frank bio lak\xc5\xa1e ranjen u ruku. Tijekom Selja\xc4\x8dke bune u moslava\xc4\x8dkom selu Ludini prona\xc4\x91en je trobojni letak s napisom \xe2\x80\x9c\xc5\xbdivio Dr. Ivo Franck\xe2\x80\x9d koji je uznemirio \xc5\xbeandarmeriju. Ludina je bila dio biv\xc5\xa1ega izbornog kotara (za Austro-Ugarske kri\xc5\xbekog, a za Kraljevine SHS \xc4\x8dazmanskog kotara) u kojemu je Frank pobijedio na posljednjim izborima za Sabor. Sada je taj kotar postao jedno od sredi\xc5\xa1ta selja\xc4\x8dke bune. Tijekom selja\xc4\x8dke bune u Velikom Gr\xc4\x91evcu 1920. godine, op\xc4\x87inske vlasti u Kri\xc5\xbeu objavile su proglas u kojemu su iznijele da:_NEWLINE_1.) Dr. Ivica Frank stoji u svezi s neprijateljima na\xc5\xa1im: Crnogorskim raskraljem Nikolom, Talijanima, Mad\xc5\xbearima i Nijemcima_NEWLINE_2.) Dr. Ivica Frank od tih na\xc5\xa1ih neprijatelja dobiva silne svote novaca_NEWLINE_3.) tim novcem Dr. Ivica Frank sjajno \xc5\xbeivi u inozemstvu_NEWLINE_4.) tim novcem Dr Ivica Frank pla\xc4\x87a i k nama \xc5\xa1alje razne agente sa svrhom da medju nama razpire nezadovoljstvo i plemenske mr\xc5\xbenje, \xc5\xa1to bi i\xc5\xa1lo u prilog na\xc5\xa1ime neprijateljima_NEWLINE_Ve\xc4\x87 sljede\xc4\x87e godine pokrenut je u Zagrebu proces protiv Milana \xc5\xa0ufllaya i Ive Pilara radi veleizdaje. Optu\xc5\xbenica ih je teretila za veze s hrvatskim emigrantskim pokretom na \xc4\x8delu s Frankom za kojeg je re\xc5\xbeim istaknuo da se \xe2\x80\x9cpredstavljao u inozemstvu pred inostranim vlastima kao zastupnik hrvatskog naroda, a naro\xc4\x8dito kao punomo\xc4\x87enik Stjepana Radi\xc4\x87a\xe2\x80\x9d._NEWLINE_Frank se povukao iz aktivnoga politi\xc4\x8dkog \xc5\xbeivota nakon Rapallskog ugovora kada je raspustio "Hrvatski komitet", te se stalno nastanio u Budimpe\xc5\xa1ti, gdje je do kraja \xc5\xbeivota zara\xc4\x91ivao kao vrtlar blizu gradskog groblja. Ipak, tijekom lipnja 1927. godine Frank je uputio povjerljivo pismo talijanskom poslaniku u Budimpe\xc5\xa1ti Ercoleu Duriniju. Tim pismom je Frank poku\xc5\xa1ao ponovno privu\xc4\x87i pozornost prema hrvatskom pitanju, isti\xc4\x8du\xc4\x87i da je u zadanim okolnostima \xe2\x80\x9cItalija jedini spas Hrvata\xe2\x80\x9d (Che l\xe2\x80\x99Italia sia la sola salvezza dei Croati). U ideolo\xc5\xa1kom i geopoliti\xc4\x8dkom smislu Frank je kasnije promi\xc5\xa1ljao okupljanje podunavskih zemalja oko krune sv. Stjepana, ne izbjegavaju\xc4\x87i zaklju\xc4\x8diti da je kona\xc4\x8dni cilj hrvatskog pitanja ujedinjenje Dalmacije, Bosne i Hrvatske-Slavonije u jednu nezavisnu i slobodnu Hrvatsku. Frank je vjerovao u reviziju europskog poretka i slom Kraljevine Jugoslavije, upu\xc4\x87ivao je hrvatsku politiku na uske veze s Ma\xc4\x91arskom, pri tome isti\xc4\x8du\xc4\x87i hrvatsko pravo na dr\xc5\xbeavno samoodre\xc4\x91enje._NEWLINE_Frank je bio ujak Eugena Dide Kvaternika. Frank se rano udaljio od Ante Paveli\xc4\x87a i njegove fa\xc5\xa1iti\xc4\x8dke politike. Paveli\xc4\x87u je jako zamjerio \xc5\xa1to je uvukao Kvaternika u organizaciju marseillskog atentata na kralja Aleksandar I. Kara\xc4\x91or\xc4\x91evi\xc4\x87a. Prilikom Kvaternikovog boravka u Italiji, Frank ga je pismom pozvao k sebi u Ma\xc4\x91arsku poru\xc4\x8div\xc5\xa1i mu da "fa\xc5\xa1izam nije za Hrvate!".\n_START_SECTION_\nSmrt i pokop u Hrvatskoj 2007. godine\n_START_PARAGRAPH_\nDr. Ivo Frank umro je 19. prosinca 1939. u Budimpe\xc5\xa1ti. Frankovu smrt u Hrvatskoj je zabilje\xc5\xbeio poznati prava\xc5\xa1 Stipe Vu\xc4\x8deti\xc4\x87. Vu\xc4\x8deti\xc4\x87 je opisao Franka kao \xe2\x80\x9cpravog barjaktara prave hrvatske misli\xe2\x80\x9d._NEWLINE_Tek po uspostavi Hrvatske neovisnosti ispunjena je \xc5\xbeelja dr. Ive Franka da mu posmrtni ostatci budu polo\xc5\xbeeni u rodnome gradu. Zbog politi\xc4\x8dkih okolnosti moralo je pro\xc4\x87i skoro sedamdeset godina da dr. Ivo Frank, zajedno sa svojom suprugom Aglajom, bude 2. lipnja 2007. godine dostojno pokopan u obiteljsku grobnicu na Mirogoju.\n_START_SECTION_\nCitati\n_START_PARAGRAPH_\n\xe2\x80\x9eOvakav izdajni\xc4\x8dki Sabor radi o glavi hrvatskom narodu i Habsbur\xc5\xa1koj monarhiji. Ju\xc4\x8de ubijeni u Sarajevu je jedina uzdanica Hrvata.\xe2\x80\x9d_NEWLINE_ \xe2\x80\x9eZa Srpsku samostalnu stranku mjerodavna je jedino politika Beograd koja je u dijametralnoj opreci s hrvatskom politikom.\xe2\x80\x9d_NEWLINE_ \xe2\x80\x9eSrbijanska politika uzela je za cilj da anektira hrvatske zemlje tako da za hrvatski narod ne mo\xc5\xbee ni\xc5\xa1ta dobra iza\xc4\x87i iz suradnje s takvim saveznikom.\xe2\x80\x9d'